İlham Mirzəyev

İlham Mirzəyev (tam adı: İlham Əlikram oğlu Mirzəyev; ) — şair-publisist, tədqiqatçı-psixoloq, Azərbaycan Jurnalistlər İttifaqının üzvü, psixologiya üzrə fəlsəfə doktoru.

 Həyatı 
İlham Əlikram oğlu Mirzəyev 18 iyun 1966-cı ildə Əli-Bayramlı şəhərində anadan olub. Azərbaycan Dövlət Mədəniyyət və İncəsənət Universitetini bitirib. Daha sonra Azərbaycan Dövlət Teleradio Şirkətində çalışıb.

2000-ci ildən "Space" Müstəqil Teleradio Şirkətində aparıcı kimi fəaliyyət göstərir. Azərbaycan Milli Elmlər Akademiyasının fəlsəfə, Sosialogiya və Hüquq institutunun "dinşünaslıq və mədəniyyətşünaslığın fəlsəfi problemləri" şöbəsinin böyük elmi işçisi, həmin institutunun mətbuat katibi və elmi şuranın üzvü, psixologiya üzrə fəlsəfə doktorudur, dosent, 8 kitab, 3 dərs vəsaiti və 100-dək elmi məqalənin müəllifidir.

Azərbaycan Jurnalistlər İttifaqının üzvü olan İlham Mirzəyev "Vətən", "Qızıl qələm", "Humay", Hacı Zeynalabdin Tağıyev adına yaradıcılıq mükafatını, Milli Elmlər Akademiyasının fəxri fərmanına layiq görülüb.

2014-cü ilin aprelində dələduzluq ittihamı ilə həbs olunub. 2016-cı ilin iyun ayında azadlığa çıxıb.

 Elmi fəaliyyəti 
İlham Mirzəyev yaradıcı insan və peşəkar psixoloq kimi Azərbaycan hüdudlarından kənarda da çox yaxşı tanınır. Tədiqaqtçı-psixoloq kimi həm kəmiyyət, həm də keyfiyyət baxımından yaradıcı fəallığı ilə seçilən İlham Mirzəyevin "Liderlik zirvəsi: siyasətin sosial psixologiyası" adlanan beşinci irihəcmli elmi-praktik monoqrafiyası Türkiyədə İstanbul Kültür Bakanlığının dəstəyi ilə nəfis tərtibatla nəşr edilib. Bu əsərdə ümummilli lider Heydər Əliyevin siyasi irsi, Prezident İlham Əliyevin dövlətçilik, idarəçilik fəaliyyəti, Azərbaycanın birinci xanımı, YUNESKO-nun və İSESKO-nun xoşməramlı səfiri, Heydər Əliyev Fondunun prezidenti Mehriban Əliyevanın ictimai-siyasi fəaliyyəti, sosial tarixi və siyasi-psixoloji yanaşma çərçivəsində sistemli şəkildə təhlil olunur.

 Bədii fəaliyyəti 
İlham Mirzəyevin şeirlərinə bəstələnən mahnılardan ibarət "Mən Tanrıma üz tuturam" adlı audio diski musiqisevərlərə təqdim edilmişdir. Bəstəkarlar Nadir Əzimovla Nailə Mirməmmədlinin bəstələdiyi bu mahnılar Azərbaycanın ən çox tanınan və sevilən görkəmli sənətkarları tərəfindən ifa olunub. İlham Mirzəyevin şeirlərinə yazılan mahnılardan ibarət diskdə Azərbaycan Respublikasının xalq artistləri Mələkxanım Əyyubova, Nazpəri Dostəliyeva, Nisə Qasımova, Bilal Əliyev, Brilliant Dadaşova və digər məşhur sənət adamlarının ifası yer alıb. Audodiskdə toplanan mahnılar Azərbaycanın tərənnümünə həsr olunub.

 Kitabları 
 XXI əsrin sosial psixologiyası : Şəxsiyyət , cəmiyyət və idarəetmə : dərs vəsaiti. Bakı: Adiloğlu, 2006, 400 s.
 Posttravmatik stresslərin sosial — psixoloji təhlili. Bakı: Adiloğlu, 2007, 280 s.
 Социальная психология стресса. Баку : Адильоглы, 2008, 400 с.
 Müharibənin tərs üzü — psixoloji sarsıntı və həyat itkisi. "Elm və təhsil" nəşriyyatı, Bakı, 2011, 344 s.
 Ailənin praktik psixologiyası: dərs vəsaiti. "Adiloğlu" nəşriyyatı, Bakı, 2005, 312 s.
 Liderlik zirvəsi: siyasətin sosial psixologiyası. İstanbul, 2010, 418 s.
 Ailənin sosial psixologiyası: dərs vəsaiti. "Çaşıoğlu" nəşriyyatı, Bakı, 2011, 640 s
 İşıq Adamın Nağılı (6 dildə nəşr olunub): Azərbaycan neft sənayesini yaradanlar. Məsləhətçi: Akademik Arif Mehdiyev. Redaktor: Akademik Akif Əlizadə. İlham Mirzəyev, Şərəf Cəlilli. İstanbul, 2012, 261 s

 İstinadlar 

 Xarici keçidlər 
 psixoloq İlham Mirzəyev

Kateqoriya:Azərbaycanlı alimlər
Kateqoriya:Azərbaycan alimləri
Kateqoriya:AMEA Fəlsəfə və Sosiologiya İnstitutunun alimləri
Kateqoriya:Şirvanda (Azərbaycan) doğulanlar
Kateqoriya:Azərbaycan Jurnalistlər Birliyinin üzvləri
Kateqoriya:"Qızıl qələm" mükafatı laureatları
Kateqoriya:Azərbaycan Dövlət Mədəniyyət və İncəsənət Universitetinin məzunları
Kateqoriya:Psixologiya üzrə fəlsəfə doktorları
Kateqoriya:XX əsr Azərbaycan filosofları
Kateqoriya:XXI əsr Azərbaycan filosofları